## Odluka o izmjenama i dopunama Odluke o sadržaju i postupku davanja izjave o načinu stjecanja i raspolaganja udjelima u Umirovljeničkom fondu

### NN 42/2007 (23.4.2007.), Odluka o izmjenama i dopunama Odluke o sadržaju i postupku davanja izjave o načinu stjecanja i raspolaganja udjelima u Umirovljeničkom fondu

# VLADA REPUBLIKE HRVATSKE

**1385**

Na temelju članka 18. stavka 6., a u vezi s člankom 24. Zakona o Umirovljeničkom
fondu (»Narodne novine«, br. 93/2005 i 41/2007), Vlada Republike Hrvatske je na
sjednici održanoj 21. travnja 2007. godine, donijela

## ODLUKU

### O IZMJENAMA I DOPUNAMA ODLUKE O SADRŽAJU I POSTUPKU DAVANJA IZJAVE O NAČINU STJECANJA I RASPOLAGANJA UDJELIMA U UMIROVLJENIČKOM FONDU

I.

U Odluci o sadržaju i postupku davanja Izjave o načinu stjecanja i raspolaganja
udjelima u Umirovljeničkom fondu (»Narodne novine«, broj 139/2005), u točki II.
iza stavka 4. dodaju se stavci 5., 6., 7. i 8. koji glase:
»Članu Fonda koji je korisnik mirovine iz članka 2. stavaka 2. i 3. Zakona o
provođenju Odluke Ustavnog suda Republike Hrvatske, od 12. svibnja 1998. godine
(»Narodne novine«, br. 105/2004 i 19/2007, u daljnjem tekstu: Zakon o provođenju
Odluke), koji se odluči na pravo stjecanja i raspolaganja udjelima tijekom druge
i treće godine trajanja Fonda, nominalni iznos obeštećenja uvećan za pripadajući
iznos obeštećenja na ime kamata iz članka 3. Zakona o izmjenama i dopunama
Zakona o provođenju Odluke Ustavnog suda Republike Hrvatske od 12. svibnja 1998.
godine (»Narodne novine«, broj 19/2007), umanjuje se za 50% i tako dobiveni
iznos dijeli se na udjele, s time da jedan udjel vrijedi jednu kunu.
Isplata jedne četvrtine pripadajućeg broja udjela, sukladno stavku 5. ove točke,
izvršit će se svakog drugog i četvrtog tromjesečja 2007. i 2008. godine.
Članu Fonda koji je korisnik mirovine iz članka 2. stavaka 2. i 3. Zakona o
provođenju Odluke koji se odluči na pravo stjecanja i raspolaganja udjelima
tijekom osam godina, od kojih su prve dvije godine poček, nominalni iznos
obeštećenja uvećan za pripadajući iznos obeštećenja na ime kamata iz članka 3.
Zakona o izmjenama i dopunama Zakona o provođenju Odluke Ustavnog suda Republike
Hrvatske od 12. svibnja 1998. godine (»Narodne novine«, broj 19/2007),ne
umanjuje se, već se razdjeljuje na šestogodišnje obroke koji odgovaraju
određenom broju udjela u Fondu s kojima raspolaže član Fonda, s time da je
početna vrijednost jednog udjela jedna kuna.
Isplata jedne šestine pripadajućeg broja udjela, sukladno stavku 7. ove točke,
izvršit će se svakog četvrtog tromjesečja 2008., 2009., 2010., 2011., 2012. i
2013. godine.«.

II.

U točki IV. iza brojke: »3.« dodaju se riječi: »te 5. i 7.«.

III.

U točki V. stavak 2. briše se.

IV.

U točki VI. iza stavka 3. dodaju se stavci 4., 5. i 6. koji glase:
»Članovi Fonda koji su korisnici mirovine iz članka 2. stavaka 2. i 3. Zakona o
provođenju Odluke dužni su se očitovati na Izjavu u roku 15 dana od dana njenog
primitka na način da se opredijele za jedan od načina stjecanja i raspolaganja
udjelima iz točke II. stavaka 5. i 7. ove Odluke.
Ako se član Fonda iz stavka 4. ove točke ne očituje u roku 15 dana od primitka
Izjave, smatrat će se da je izabrao pravo stjecanja udjela iz točke II. stavka
5. ove Odluke.
Izjava se dostavlja članovima Fonda iz stavka 4. ove točke u 2 (dva) primjerka,
od čega su jedan primjerak ispunjene i potpisane Izjave članovi Fonda dužni
dostaviti Društvu za upravljanje Fondom – HPB Invest d.o.o., Praška 5, a drugi
primjerak članovi Fonda zadržavaju za svoju osobnu evidenciju.«.
Dosadašnji stavak 4. postaje stavak 7.

V.

Izjava iz točke VI. stavaka 4. i 5. ove Odluke odnosi se i na nasljednike prvog
nasljednog reda korisnika mirovina iz članka 1. stavaka 2. i 3. Zakona o
izmjenama i dopunama Zakona o provođenju Odluke Ustavnog suda od 12. svibnja
1998. godine (»Narodne novine«, broj 19/2007), koji su preminuli nakon stupanja
na snagu tog Zakona, a koji su obračunom obeštećenja od strane Hrvatskog zavoda
za mirovinsko osiguranje stekli pravo na članstvo u Fondu.

VI.

Ova Odluka stupa na snagu danom objave u »Narodnim novinama«.

Klasa: 402-09/05-02/02
Urbroj: 5030105-07-3
Zagreb, 21. travnja 2007.

Predsjednik
**dr. sc. Ivo Sanader**, v. r.

Odluka, NN 42/2007-1385
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)